Il-Prim minsitru sellem il-memorja ta’ Lino Spiteri u sejjaħlu bħala wieħed mill-aqwa membri li qatt serva fil-Parlament Malti. Huwa qal dan meta l-Kamra tar-Rappreżentanti tat il-kondoljanzi lill-qraba ta’ Lino Spiteri. Huwa qal li Spiteri jibqa’ mfakkar għas-siwi, il-konsistenza u l-kontribut tiegħu fil-ħajja pubblika u parlamentari.  Qal li kien ifittex lil Spiteri għal fehmiet tiegħu għax ma kienx joqgħod lura biex jgħidha kif iħossha. Qal li Spiteri kien wieħed minn dawk in-nies importanti fil-familja poltiika tiegħu għax kien żewweġ il-ftehim tad-dinja tan-negozju mal-prinċipji soċjalisti demokratiċi. Huwa qal li s-Sur Spiteri kien jemmen li dak li huwa tajjeb għan-negozju jsarraf aħjar għall-postijiet tax-xogħol u għall-ġid tal-ħaddiema. Spiteri għamel dan waqt li qatt ma ttradixxa l-prinċipji soċjal demokratiċi. Mil-lat politiku għandu jibqa’ msemmi bħala wieħed mill-awturi tal-kompromess u ftehim fil-qasam tas-servizzi finanzjarji. Dan sar permezz tal-kunsens bejnu u bejn il-Ministru tal-Finanzi ta’ dak iż-żmien John Dalli, dwar settur li llum jitqies bħala kruċjali għall-pajjiż. Żied igħid li barra li kien politiku, Lino Spiteri kellu ħajja oħra fejn baqa’ attiv u relevanti għas-soċjetà Maltija fejn akkwista libertà ta’ ħsieb aktar minn qabel. Sellem ukoll il-memorja ta’ Lino Spiteri bħala chairperson tal-għaqda Inspire li taha ħajja ġdida.  Semma’ wkoll li kien strumentali għal mod kif wieħed iħares b’mod iffukat fuq persuni b’diżabilità permezz tar-rapport Spiteri. Kien rispettat minn kull qasam politiku wkoll bħala analista mhux prevedibbli mingħajr ebda rbit. Il-Kap tal-Oppożizzjoni Simon Busuttil qal li Lino Spiteri iġiblek f’moħħok id-diversità għax kellu rwoli differenti f’ħajtu.  Qal li Spiteri jfakkru fl-impenn taż-żgħażagħ fil-politika, jiftakru wkoll bħala ġurnalista u opinjonista politiku segwit b’interess, persuna letterarja u persuna li għamel id-diżabilità tiegħu inviżibbli għax għelibha. Fakkar lil Spiteri bħala ekonomista u avversarju politiku formidabbli iżda korrett. Bħala deputat tal-Kamra ħalla ismu bil-kunsens fil-liġijiet dwar is-servizzi finanzjarji.  L-Avukat Busuttil qal li Spiteri rabat ismu mal-kunċett tal-moralità fiskali.  Bħala ministru tal-finanzi adatta ruħu minn ekonomija kontrollata mill-istat għal ekonomija aktar liberali. Sellem il-kuraġġ politika tiegħu minn ministru fir-riżenja minħabba raġunijiet li kien jemmen fihom fuq il-qalba mitt-taxxa tal-VAT u s-CET u s-sħubija fl-Unjoni Ewropea. Qal li fl-2004, il-Prim Minsitru ta’ dak iż-żmien Eddie Fenech Adami kien offrielu l-kariga ta’ awditur fil-Qorti Ewropea tal-awdituri fil-Lussemburgu, kariga li Spiteri ma kienx aċċetta. L-Ispeaker tal-Kamra Anġlu Farrugia ngħaqad fil-kondoljanzi  lill-qraba u qal li fl-aħħar diskors parlamentari tiegħu Spiteri kien wera kuraġġ fil-kliem li kien qal.